Document ID: 31999L0068

Title and Content:
ΟΔΗΓΙΑ 1999/68/ΕΚ ΤΗΣ ΕΠΙΤΡΟΠΗΣ της 28ης Ιουνίου 1999 για τον καθορισμό συμπληρωματικών διατάξεων σχετικά με τους καταλόγους των ποικιλιών καλλωπιστικών φυτών που τηρούν οι προμηθευτές στο πλαίσιο της οδηγίας 98/56/ΕΚ του Συμβουλίου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 98/56/ΕΚ του Συμβουλίου, της 20ής Ιουλίου 1998, σχετικά με την εμπορία πολλαπλασιαστικού υλικού καλλωπιστικών φυτών(1), και ιδίως το άρθρο 9 παράγραφος 4, Εκτιμώντας: (1) ότι η οδηγία 93/78/ΕΟΚ της Επιτροπής(2) θεσπίζει τα μέτρα εφαρμογής σχετικά με τους καταλόγους των ποικιλιών καλλωπιστικών φυτών που τηρούν οι προμηθευτές στο πλαίσιο της οδηγίας 91/682/ΕΟΚ του Συμβουλίου(3)· (2) ότι η οδηγία 91/682/ΕΟΚ θα καταργηθεί με ισχύ από την 1η Ιουλίου 1999 και θα αντικατασταθεί από την οδηγία 98/56/ΕΚ· (3) ότι, σύμφωνα με το άρθρο 9 παράγραφος 4 της οδηγίας 98/56/ΕΚ, μπορούν να θεσπιστούν συμπληρωματικές διατάξεις εφαρμογής για τους καταλόγους ποικιλιών καλλωπιστικών φυτών που τηρούν οι προμηθευτές, συμπεριλαμβανομένων της τεχνικής περιγραφής και των ονομασιών· (4) ότι υφίσταται ήδη σε κοινοτικό επίπεδο ένα σύστημα περιγραφής των ποικιλιών στο πλαίσιο των δικαιωμάτων φυτικών ποικιλιών· (5) ότι το σύστημα αυτό περιλαμβάνει επίσης στοιχεία για τη διατήρηση των ποικιλιών και για τις διαφορές από τις ποικιλίες του πλησιέστερου τύπου· (6) ότι, υπό το φως της εξέλιξης της κοινοτικής νομοθεσίας που διέπει τα δικαιώματα φυτικών ποικιλιών, είναι σκόπιμο να εξασφαλιστεί η συνοχή μ' αυτή τη νομοθεσία, όσον αφορά την περιγραφή των ποικιλιών στο πλαίσιο της οδηγίας 98/56/ΕΚ· (7) ότι πρέπει να καταργηθεί η οδηγία 93/78/ΕΟΚ· (8) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής πολλαπλασιαστικού υλικού των καλλωπιστικών φυτών, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η παρούσα οδηγία θεσπίζει συμπληρωματικές διατάξεις εφαρμογής για τους καταλόγους των ποικιλιών καλλωπιστικών φυτών που τηρούν οι προμηθευτές, σύμφωνα με την τέταρτη περίπτωση του άρθρου 9 παράγραφος 1 της οδηγίας 98/56/ΕΚ. Άρθρο 2 1. Οι κατάλογοι που τηρούν οι προμηθευτές περιλαμβάνουν τα ακόλουθα: i) το όνομα της ποικιλίας μαζί με τα κοινώς γνωστά συνώνυμά της, κατά περίπτωση· ii) ενδείξεις σχετικά με τη διατήρηση της ποικιλίας και το σύστημα πολλαπλασιασμού που εφαρμόζεται· iii) περιγραφή της ποικιλίας τουλάχιστον βάσει των χαρακτηριστικών και των εκδηλώσεών τους, όπως καθορίζεται σύμφωνα με τις διατάξεις για τις αιτήσεις που πρέπει να υποβάλλονται για τη χορήγηση δικαιωμάτων φυτικών ποικιλιών, στις περιπτώσεις που εφαρμόζονται· iv) ενδείξεις, στο μέτρο του δυνατού, για τη διάκριση της ποικιλίας από τις άλλες ποικιλίες του πλησιέστερου προς αυτήν τύπου. 2. Τα στοιχεία ii) και iv) της παραγράφου 1 δεν εφαρμόζονται στους προμηθευτές των οποίων η δραστηριότητα περιορίζεται στη διάθεση στην αγορά πολλαπλασιαστικού υλικού καλλλωπιστικών φυτών. Άρθρο 3 Η οδηγία 93/78/ΕΟΚ καταργείται με ισχύ από την ημερομηνία που αναφέρεται στο άρθρο 4 της παρούσας οδηγίας. Άρθρο 4 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, στις 31 Δεκεμβρίου 1999 και ενημερώνουν σχετικά την Επιτροπή. 2. Όταν τα κράτη μέλη θεσπίζουν τις εν λόγω διατάξεις, οι διατάξεις αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη. 3. Τα κράτη μέλη κοινοποιούν στην Επιτροπή το κείμενο των βασικών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 5 Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 6 Η παρούσα οδηγία απευθύνεται στα κράτη μέλη. Βρυξέλλες, 28 Ιουνίου 1999.

Classification Labels:
1
15

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 13
2723
2573
474
77

EuroVoc IDs (Expanded): 13
2723
2573
474
77

Dataset Source: meu

Split: train